Innhold i emnedagene for personale som arbeider med elever som har autismespekterforstyrrelser (ASF).

**(med forbehold om endringer)**

**Emnedag onsdag 27. april 2016**

**«ASF og kommunikasjon, forståelse og sosiale ferdigheter»**

ca. 2 timer forelesning med etterfølgende workshop.

Forelesningen tar utgangspunkt i diagnosekriteriene for ulike autismespekterforstyrrelser og beskriver pedagogiske utfordringer og muligheter knyttet til kjerneområdene kommunikasjon og sosiale ferdigheter. Disse områdene vil bli belyst ved hjelp av eksempler på hvordan vansker kan arte seg innenfor den store individuelle variasjonen ved ASF. Noen pedagogiske innfallsvinkler vil bli gjennomgått. Det vil bli henvist til faglitteratur.

Lunsj

**«Tilrettelegging og struktur for personer med ASF og synsvansker»**

ca. 2 timer forelesning med etterfølgende workshop.

Forelesningen vil gi en kort innføring i kombinasjonen ASF og synsvansker. Deretter vil konsekvenser for individuell tilrettelegging bli gjennomgått. Hvordan ivareta behovet for strukturer og rutiner vil bli belyst og drøftet. Til slutt vil det bli vist praktiske eksempler på kommunikasjonshjelpemidler og tiltak.

**Emnedag torsdag 28. april 2016**

**«Preferansebasert læring»**

ca. 2 timer forelesning med etterfølgende workshop.

Forelesningen tar utgangspunkt i et pedagogisk opplegg som er utviklet for personer med ASF eller lignende vansker. Dette opplegget tar utgangspunkt i de spesielle motivasjonsvanskene elever med ASF har og beskriver kartlegging og praktiske tiltak for å sikre bedre motivasjon i opplæringssituasjoner. Deretter presenteres noen enkle verktøy som kan brukes for å kartlegge individuelle preferanser og stressfaktorer.

Lunsj

**«Definering av individuelle opplæringsmål og utarbeidelse av IOP»**

ca. 2 timer forelesning med etterfølgende workshop.

Styringsverktøy for målvalg i skolen vil bli kort gjennomgått. En supplerende modell for målvalg for elever med ASF og tilleggsvansker vil bli presentert med utgangspunkt i det overordnede målet om deltakelse i livssituasjoner. Hvordan kan et individuelt opplæringsmål formuleres slik at IOP blir et godt arbeidsredskap i hverdagen? Til slutt vil noen eksempler på IOP bli presentert og gjennomgått.